tartuNLP/wikipedia-smugri-20251201 huggingface dataset:
Serbian kansalliskokous

Kansalliskokous (serb. Народна скупштина, "Narodna skupština") on Serbian korkeinta lainsäädäntövaltaa käyttävä elin. Se on yksikamarinen ja 250-paikkainen. Edustajat valitaan neljän vuoden välein suhteellisella vaalitavalla.
Kansalliskokouksella on perustuslain mukaan valta esimerkiksi päättää perustuslaista, valtion rajoista, sodasta ja rauhasta sekä valita hallitus ja erottaa se. Kansalliskokous on päätäntävaltainen, kun läsnä on enemmistö edustajista. Perustuslakien muuttamiseen vaaditaan lisäksi kahden kolmasosan enemmistö kaikista edustajista.
Vaalit.
Perustuslain mukaan vaalit pidetään joka neljäs vuosi. Mikäli kansalliskokous erottaa hallituksen (tai hallitus eroaa itse) eikä uutta hallitusta saada kokoon, voidaan järjestää ennenaikaiset vaalit. Presidentti julistaa normaalisti vaalit 90 päivää ennen kansalliskokouksen nelivuotisen mandaatin päättymistä, ja vaalit on pidettävä tästä 60 päivän kuluessa. Äänestystapana ovat suljetut listat ja paikat jaetaan suhteellisesti d'Hondtin menetelmän avulla. Käytössä on 3 prosentin äänikynnys, joka ei koske etnisten vähemmistöjen puolueita.
İyi Parti

İyi Parti (suom. "Hyvä puolue") on turkkilainen nationalistinen, kemalistinen ja sekularistinen puolue, jonka tavoitteena on voittaa sosiaalinen epäoikeudenmukaisuus muodostamalla hyvinvointivaltio. Nykyisen johtajan Meral Akşenerin 25. lokakuuta 2017 perustaman puolueen on noudatettava Turkin perustajan Mustafa Kemal Atatürkin periaatteita ja ihanteita. Puolueen lippu on viittaus Kayı Tribe -tunnukseen.
Konkan

Konkan on osa Intian niemimaan länsirannikon keskiosaa. Konkanin sisämaahan kuuluu lukuisia jokisaaria, jokilaaksoja ja Länsi-Ghatien mäkisiä rinteitä, jotka johtavat Deccanin alueen laakioon. Maantieteellisesti Konkania sitoo lännessä Arabianmeri ja idässä Deccanin ylänkö. Konkanin rannikko kulkee pohjoisesta Damanin kohdalta Khambatinlahdella, ulottuu etelään Maharashtran ja Goan länsirannikkoalueiden varrella ja kohtaa Kanaran rannikon Uttara Kannadan pohjoisreunalla Karnatakassa. Konkanin tunnetuimmat saaret ovat Ilhas de Goa, Goan pääkaupunki Panajin sijaintipaikka, ja Salsetten saari, jolla Maharashtran pääkaupunki Bombay (Mumbai) sijaitsee.
Samsung Galaxy S Plus

Samsung Galaxy S Plus on Samsung Electronicsin heinäkuussa 2011 julkaisema älypuhelin, jossa on 4,0 tuuman näyttö. Tallennustilaa on 8 tai 16 gigatavua ja keskusmuistia 512 megatavua. Takakameran tarkkuus on viisi megapikseliä ja etukameran 0,3 megapikseliä. Akun kapasiteetti on 1 650 milliampeerituntia ja käyttöjärjestelmänä on Android 2.3 Gingerbread.
3-metyyli-2-butanoni

3-metyyli-2-butanoni eli metyyli-isopropyyliketoni eli 2-asetyylipropaani on ketoneihin kuuluva orgaaninen yhdiste. Se on huoneenlämmössä (20 °C) olomuodoltaan väritöntä, asetonilta tuoksuvaa nestettä. Yhdiste on erittäin helposti syttyvä neste ja höyry.
Sitä käytetään liuottimena metyylietyyliketonin tapaan, mutta se on vähemmän tehokas liuotin ja on kalliimpaa.
Yhdistettä esiintyy kukkien tuoksuissa ja semiokemikaalina eliöiden viestinnässä.
PE-UHMW

PE-UHMW tai UHMWPE (sanoista "ultrahigh molecular weight polyethylene") eli ultrasuurimolekyylinen polyeteeni on rakenteeltaan lineaarinen polyeteeni-polymeeri. Sen moolimassa on luokkaa 4*106 g/mol, mikä on kertaluokkaa suurempi kuin suuritiheyksisen polyeteenin (PE-HD).
Ominaisuudet.
Ultrasuurimolekyylinen polyeteeni on erittäin iskunkestävää ja kulutusta kestävää, sen kitkakerroin on hyvin pieni, ja sen pinta on tarttumaton ja itsevoiteleva. Se sietää erittäin hyvin tavallisimpia liuottimia, ja sen ominaisuudet pysyvät hyvinä alhaisissa lämpötiloissa. Se absorboi hyvin energiaa ja vaimentaa ääntä. Se on hyvä sähköeriste ja sillä on erinomaiset dielektriset ominaisuudet.
Toisaalta sen sulamispiste on suhteellisen alhainen (130-136 °C), ja sen mekaaniset ominaisuudet heikkenevät nopeasti lämpötilan noustessa.
Käyttö.
UHMWPE-kuitujen kauppanimiä ovat Dyneema ja Spectra. Sitä käytetään mm. luotiliiveissä, komposiittikypärissä, suksien pohjissa, jääkiekkokaukaloiden pinnoitteena, proteeseissa ja implanteissa, pumpuissa, ja venttiilin tiivisteissä.
Nelli Kenttä

Nelli Kenttä on suomalainen valokuvaaja, toimittaja ja kirjailija joka on kotoisin Raumalta. Nelli Kenttä on työskennellyt YleX:ssä musiikkitoimittajana ja valokuvaajana.
Kenttä muutti peruskoulun jälkeen Raumalta Helsinkiin ja valmistui Helsingin kuvataidelukiosta ylioppilaaksi.
Nelli Kenttä kirjoitti Katri Norrlinin kanssa kirjan "Vitun ruma," joka käsittelee ulkonäköpaineita sosiaalisen median aikakaudella ja kauneusihanteiden epäoikeudenmukaisuutta. Kirjan julkaisi Into Kustannus vuonna 2021.
Mike Pondsmith

Michael Alyn Pondsmith on yhdysvaltalainen roolipeli-, lauta- ja videopelisuunnittelija. Hänet tunnetaan parhaiten työstään kustantaja R. Talsorian Games -sivustolla, jossa hän kehitti suurimman osan yrityksen roolipelilinjoista yrityksen perustamisen jälkeen vuonna 1982. Pondsmith mainitaan useiden RPG-linjojen, kuten Mekton (1984),Cyberpunk (1988 ja 2020) ja Castle Falkenstein (1994), kirjoittajana. Hän on myös osallistunut Dungeons &amp; Dragons -roolipelin Forgotten Realms- ja Oriental Adventures -linjoihin, työskennellyt erilaisissa tehtävissä videopeleissä ja kirjoittanut tai luonut useita lautapelejä. Pondsmith työskenteli myös opettajana DigiPen-tekniikan instituutissa.
Färsaarten sosiaalidemokraattinen puolue

Färsaarten sosiaalidemokraattinen puolue (), vaalitunnus C, on Färsaarilla toimiva sosiaalidemokraattinen ja unionismia Tanskan kanssa kannattava puolue. Se on perustettu vuonna 1925. Puolue ajaa muun muassa "vapautta köyhyydestä ja sorrosta".
Vuoden 2022 vaaleissa puolue sai 9 paikkaa Färsaarten paikallisparlamenttiin ja nousi suurimmaksi puolueeksi. Tanskan kansankäräjillä sosiaalidemokraateilla on toinen Färsaarille varatuista kiintiöpaikoista.
Palazzolo Vercellese

Palazzolo Vercellese on kunta Pohjois-Italiassa Vercellin maakunnassa Piemonten alueella. Vuoden 2021 alussa kunnassa oli 1 098 asukasta. Palazzolo Vercellesen naapurikunnat ovat Camino, Fontanetto Po, Gabiano ja Trino.
Palazzolo

Palazzolo voi tarkoittaa ainakin seuraavia:
Dhirubhai Ambani

Dhirajlal Hirachand ”Dhirubhai” Ambani (; 28. joulukuuta 1932 Chorwad, Junagadh, Brittiläinen Intia – 6. heinäkuuta 2002 Mumbai, Maharashtra, Intia) oli intialainen liikemies, joka perusti Reliance Industriesin. Hän vei Reliancen pörssiin vuonna 1977, ja siitä tuli ensimmäinen yksityisomistuksessa oleva intialainen yhtiö Fortune 500 -listalla. Vuonna 2016 hänet palkittiin postuumisti Padma Vibhushanilla, Intian toiseksi korkeimmalla siviilipalkinnolla panoksestaan kauppaan ja teollisuuteen.
Ambani oli naimisissa ja hänellä oli neljä lasta, mukaan lukien Mukesh Ambani.
Freaky

Freaky on vuonna 2020 ensi-iltansa saanut yhdysvaltalainen kauhukomediaelokuva. Elokuvan on ohjannut Christopher Landon, ja sen pääosissa esiintyvät Kathryn Newton ja Vince Vaughn. 
Juoni.
"Perjantai on pahin" -tyylisessä mustan huumorin kehonvaihdoskomediassa nuori opiskelija Millie Kessler vaihtaa maagisen veitseniskun seurauksena kehoja Teurastaja-nimisen sarjamurhaajan kanssa. Millielle jää vuorokausi aikaa saada muinainen tikari käsiinsä, jotta kehonvaihdos ei jäisi pysyväksi. Samaan aikaan Teurastaja käyttää tilannetta hyödykseen ja soluttautuu Millien roolissa kouluun.
Vastaanotto.
Kriitikoiden arviot elokuvasta ovat olleet pääasiassa myönteisiä. Metacriticissä elokuva on saanut 66 pistettä 100:sta ja Rotten Tomatoesissa arvosanan 83 %. "Helsingin Sanomien" Leena Virtanen totesi elokuvan seuraavan slasher-genren kaavoja, mutta olevan silti viihdyttävä.
Papuan malaiji

Papuan malaiji (omakielinen nimi "Melayu Papua") on malaijiin perustuva kreolikieli, jota puhutaan Indonesialle kuuluvalla Uuden-Guinean saaren puoliskolla. Äidinkielisiä puhujia on arviolta 100 000 ja yhteensä toisena kielenä puhuvat mukaan lukien 1,5 miljoonaa puhujaa. Papuan malaijin katsotaan olevan elinvoimainen.
Malaijin kieli saapui Uuden-Guinean saarelle oletetusti 1700-luvulla. Tämän jälkeen alkoi pidginisaatio, jossa yksinkertaistettua malaijia puhuttiin mm. toreilla. Malaijeilla oli tiiviit kauppasuhteet myös kiinalaisten kanssa, ja kiinan kielen vaikutukset näkyvät tätä kautta myös papuan malaijissa. On myös esitetty, että Papuan malaiji olisi syntynyt jo jostakin olemassa olevasta malaijin kreolikielestä kuten Pohjois-Molukkien malaijista tai Ambonin malaijista.
Papuan malaijista voidaan erottaa ainakin neljä varianttia, jotka muodostavat yhteisen kielijatkumon. Näiden varianttien tutkimus on kuitenkin toistaiseksi ollut vähäistä.
Kieltä kirjoitetaan latinalaisin aakkosin.
Fonologia.
Konsonantit.
Lähde:
Vokaalit.
Lähde:
Kielioppi ja sanasto.
Lukusanat 1–10 Papuan malaijiksi:
Huomionarvoista on, että kielioppi perustuu hyvin suurilta osin papuakieliin malaijin sijaan, vaikka sen on perinteisesti katsuttu olevan nimenomaan malaijin kielestä kehittynyt kreolikieli.
AKM Tula

AKM Tula on venäläinen jääkiekkojoukkue Tulan kaupungista. Joukkue on perustettu vuonna 2021. Joukkue on venäläisen jääkiekkokoulun Akademija Mihailovan edustusjoukkue.
Joukkue kaudella 2025–2026.
Joukkueenjohto.
"Lähde: EliteProspects"
Dipropyyliketoni

Dipropyyliketoni eli 4-heptanoni on ketoneihin kuuluva orgaaninen yhdiste. Sen rakennekaava on (CH3CH2CH2)2CO.
Dipropyyliketonia käytetään liuottimena ja synteettisten aromien valmistamisessa. Sillä on voimakas mutta miellyttävä, eetterimäinen ja hedelmäinen tuoksu. Sitä valmistetaan voihaposta ketonisoimalla.
Teet Kallas

Teet Kallas (1943 Tallinna, Viro) on virolainen kirjailija. Hän on ollut televisiotoimittaja ja toimittajana "Looming"-lehdessä
Suomennetut teokset.
Näytteitä Kallaksen teksteistä on antologioissa:
Mukana Laulavassa vallankumouksessa.
Teet Kallas työskenteli 1960-luvun puolivälistä lähtien Viron television palveluksessa. Hänestä tuli 1970-luvulla Viron kirjailijaliiton jäsen ja vuodesta 1979 Viron kommunistisen puolueen jäsen.
Kallas oli 1980-luvun lopulla mukana aktiivisti Laulavassa vallankumouksessa. Hän kuului Kansanrintaman perustajiin vuonna 1988 ja valittiin korkeimman neuvoston jäseneksi maaliskuussa 1990, jossa hän kuului "Luovien liiton"-parlamenttiryhmään. Hän oli perustamassa maaliskuussa 1990 uutta puoluetta, liberaalidemokraattejaä. Itsenäistymisen tapahtuessa 20. elokuuta 1991 hän oli Viron itsenäisyyden palauttamisen puolesta äänestäneitä.
Jost Wilhelm Hugo von Qvanten

Jost Wilhelm Hugo von Qvanten (15. kesäkuuta 1867 Mäntsälä – 11. heinäkuuta 1916 Helsinki) oli suomalainen juristi, tilanomistaja ja valtiopäivämies. 
Von Qvantenin vanhemmat olivat tilanomistaja Fredrik Wilhelm Hugo von Qvanten ja Hulda Ottilia Åberg ja puoliso vuodesta 1891 Fanny Klara Maria Thesleff. Von Qvanten tuli ylioppilaaksi Helsingissä, suoritti oikeustutkinnon 1889 ja sai varatuomarin arvon 1893. Hän oli senaatin ylimääräinen kopisti 1894 ja sitten tilanomistaja Mäntsälässä ja Pornaisissa. 
Von Qvanten oli aatelissäädyssä edustaja valtiopäivillä 1897, 1904–1905 ja 1905–1906.
Ibrahim Baylan

Ibrahim Baylan (s. 15. maaliskuuta 1972 Salhi, Turkki) on ruotsalainen sosiaalidemokraattisen puolueen poliitikko. Hän toimi viimeksi Ruotsin elinkeinoministerinä vuosina 2019–2021. Aiemmin hän on ollut energiaministeri (2014–2019) ja koordinointiministeri (2016–2019) sekä kouluministeri (2004–2006). Hän on oli edustajana valtiopäivillä vuodesta 2006 alkaen 28.6.2022 saakka.
Elämä ja ura.
Baylan on syntynyt vuonna 1972 Turkissa, ja hänen perheensä kuuluu kristittyyn vähemmistöön assyrialaisiin. Maassa tapahtuneen sotilasvallankaappauksen jälkeen hän muutti perheensä mukana Ruotsin Botkyrkaan 1980-luvun alussa. Vuonna 1991 hän valmistui ylioppilaaksi talouspainotteiselta linjalta. Vuonna 1993 hän muutti Uumajaan opiskelemaan yliopistossa. Hän luki hallinto-oppia sekä kansantaloustiedettä. Opintojensa ohella hän toimi muun muassa SSU:n Uumajan osaston puheenjohtajana sekä vuosina 1997–1998 Uumajan yliopiston ylioppilaskunnan puheenjohtajana. 
Vuonna 2004 Baylanista tuli Göran Perssonin johtaman hallituksen kouluministeri, missä virassa hän toimi vuoteen 2006. Vuonna 2006 hänet valittiin edustajaksi valtiopäiville. Vuosina 2014–2016 hän toimi energiaministerinä Stefan Löfvenin johtamassa hallituksessa, vuosina 2016–2019 puolestaan koordinointi- ja energiaministerinä. Vuodesta 2019 hän toimi elinkeinoministerinä. 
Yksityiselämä.
Baylan asuu Huddingessa. Hän on naimisissa ja hänellä on kaksi lasta.
Ernst Viktor von Rehausen

Ernst Viktor von Rehausen (2. tammikuuta 1851 Helsinki – 15. kesäkuuta 1924 Helsinki) oli suomalainen juristi ja virka- ja moninkertainen valtiopäivämies. 
Von Rehausenin vanhemmat olivat lääninsihteeri, laamanni Kristian Adolf Verner von Rehausen ja Aurora Richter ja puolisot vuodesta 1893 Fanny Klara Lovisa Mörtengren (k. 1917) ja vuodesta 1920 Ingrid Ingeborg Sandberg. Von Rehausen tuli ylioppilaaksi Helsingissä, suoritti oikeustutkinnon 1875 ja sai varatuomarin arvon 1879. Hän oli lääkintöhallituksen sihteeri 1884–1891 ja Suomen Pankin asiamies 1891–1920. Von Rehausen oli aatelissäädyssä edustaja valtiopäivillä 1882, 1885, 1888, 1897, 1899, 1900, 1904–1905 ja 1905–1906. 
Von Rehausenin veli oli juristi, virka- ja valtiopäivämies Karl Gotthard Werner von Rehausen.
Arvid Sanmark

Arvid Sanmark (29. lokakuuta 1866 Helsinki – 1. tammikuuta 1908 Helsinki) oli suomalainen kartanonomistaja ja pankki-, liike- ja valtiopäivämies. 
Sanmarkin vanhemmat olivat yli-intendentti Carl Gustaf Sanmark ja Maria Katarina Borg ja puoliso vuodesta Emilia Helena Sofia Antell, senaattori Kasten Antellin tytär. Rehtori, kansanedustaja Carl Sanmark oli heidän poikansa. Arvid Sanmark tuli ylioppilaaksi Helsingissä ja toimi liike- ja pankkimiehenä Oulussa ja Helsingissä. Kartanonomistaja hän oli Helsingin pitäjässä ostettuaan Håkansbölen kartanon vuonna 1905.
Sanmark oli aatelissäädyssä edustaja valtiopäivillä 1897, 1900, 1904–1905 ja 1905–1906.
Cleaning Up!

Cleaning Up! on Rostislav Aallon ohjaama ja käsikirjoittama suomalainen dokumenttielokuva vuodelta 2001. Elokuva on musiikkidokumentti, jossa seurataan Cleaning Women -yhtyeen keväällä 2000 tekemää konserttikiertuetta Itä-Euroopassa.
Christian Kampmann

Christian Kampmann (1939 Hellerup, Tanska – 1988 Læsø, Tanska) oli tanskalainen kirjailija.
Kampmann kuvasi ensimmäisissä teoksissaan ihmissuhteiden arkea. Joissakin romaaneissaan hän kuvaa omaa biseksuaalisuuttaan. Hänen asuinkumppaninsa murhasi hänet loma-asunnossa Læsøn saarella.
Kampmann sai vuonna 1972 Kultaiset laakerit -kirjallisuuspalkinnon (Gyldne Laurbær).
Palazzolo dello Stella

Palazzolo dello Stella on kunta Koillis-Italiassa Friuli-Venezia Giulian autonomisella alueella Udinen maakunnassa. Vuoden 2021 alussa kunnassa asui 2 881 asukasta.
Valkjärvi (Lohja)

Valkjärvi on vähähumuksinen järvi Lohjan länsiosassa läntisellä Uudellamaalla. Sen pinta-ala on 86 hehtaaria. Etäisyys Lohjan keskustasta on 17 kilometriä luoteeseen.
Maantiede.
Valkjärven pituus on 1,7 kilometriä lounaisosan Koulunlahdesta pohjoisrannalle mitattuna. Itäosan pituus on 1,3 kilometriä kaakkoisrannalta pohjoisrannalle mitattuna. Järven koillisosassa sijaitsee Lunkoonlahti, jonka eteläpuolella on Lunkoonsuo. Valkjärven pohjoisosassa on noin 80 aarin laajuinen Rajasaari. Järven rannoilla on sekä peltoa että metsämaata, asutusta on jonkin verran. Ympärillä on useita vakavesiä, lähimpänä Iso Ruokjärvi lännessä. Järviä erottava kannas on noin 150 metriä leveä. Pohjoisessa on Haarjärvi ja Kaitajärvi, idässä Silmee ja lounaassa Kirmusjärvi.
Valkjärveen virtaa Knapinoja, Valkjärvestä virtaa laskuoja Haarjärveen, joka sijaitsee 400 metriä pohjoiseen, Valkjärven pinta on vain 0,1 metriä Haarjärveä ylempi.
Valkjärven kaloista suurin osa on ahventa ja särkeä, järvessä esiintyy myös haukea, pasuria ja lahnaa ja useita muita lajeja. Valkjärvi on rehevähkö ja sen ekologinen tila on tyydyttävä. Vesitilavuus on 4 281 000 kuutiometriä.
Valkjärvi (23.074.1.006) kuuluu Hämjoen valuma-alueeseen (23.074), joka on kolmannen jakovaiheen vesistö Karjaanjoen vesistössä (23). Toinen jakovaihe on Nummenjoen valuma-alue (23.07). Hämjoen alueeseen kuuluu kuusitoista vähintään hehtaarin laajuista vakavettä; niiden nimet ovat varsin epätavallisia, kuten Sevolampi, Kivimäen Kaita, Lihava ja Laiha.
Iso Ruokjärvi

Iso Ruokjärvi on matala humusjärvi Lohjan länsiosassa läntisellä Uudellamaalla. Sen pinta-ala on 58 hehtaaria. Etäisyys Lohjan keskustasta on 18 kilometriä luoteeseen.
Maantiede.
Iso Ruokjärven rannat mutkittelevat asutuksen, peltomaan ja metsämaan reunastamina. Rantaviivan pituus on 7 368 metriä. Saaria ei ole. Ympärillä on useita vakavesiä, lähimpänä Valkjärvi idässä. Järviä erottava kannas on noin 150 metriä leveä. Koillisessa on Haarjärvi ja Kaitajärvi, lännessä Lihava ja Laiha sekä lounaassa Vähä Ruokjärvi. Noin 2,5 kilometriä länteen sijaitsee Enäjärvi.
Iso Ruokjärveen virtaa vettä Vähä Ruokjärvestä, jonka korkeustaso on 0,7 metriä ylempi. Iso Ruokjärvi laskee Haarjärveen, jonka korkeustaso on 4,1 metriä alempi.
Iso Ruokjärven kaloista suuri osa on särkeä, järvessä esiintyy myös haukea, pasuria ja lahnaa ja useita muita lajeja. Iso Ruokjärvi on keskirehevä ja sen ekologinen tila on hyvä. Vesitilavuus on 1 504 000 kuutiometriä.
Iso Ruokjärvi (23.074.1.007) kuuluu Hämjoen valuma-alueeseen (23.074), joka on kolmannen jakovaiheen vesistö Karjaanjoen vesistössä (23). Toinen jakovaihe on Nummenjoen valuma-alue (23.07). Hämjoen alueeseen kuuluu kuusitoista vähintään hehtaarin laajuista vakavettä; niiden nimet ovat varsin epätavallisia, kuten Sevolampi, Kivimäen Kaita, Lihava ja Laiha.
Viet-muong-kielet

Viet-muong-kielet on austroaasialaisiin kieliin kuuluva kieliryhmä. Sen puhuma-alue rajoittuu lähinnä nykyisen Vietnamin alueella. Kaikkia kolmea kieltä kirjoitetaan samalla kirjoitusjärjestelmällä (Quoc ngu) ja ne ovat melko lähellä toisiaan. Kieliryhmään kuuluu kolme kieltä:
Vähä Ruokjärvi

Vähä Ruokjärvi on matala humusjärvi Lohjan länsiosassa läntisellä Uudellamaalla. Sen pinta-ala on 62 hehtaaria. Etäisyys Lohjan keskustasta on 18 kilometriä luoteeseen.
Maantiede.
Vähä Ruokjärven rantaviiva on erittäin mutkainen, sen pituus on 10 723 metriä. Etäisyys järven länsirannalta itärannalle on yli kaksi kilometriä. Ympäristötietojärjestelmä Hertan mukaan saaria on kolme, joista suurin on runsaan hehtaarin laajuinen Holma järven länsiosassa. Toiseksi suurin on noin puolen hehtaarin laajuinen Mustikkasaari järven läntisimmässä osassa. Kartan mukaan järven pohjoisosan Liukulahdessa sijaitsee kolmen luodon rykelmä ja lisäksi järven itäosassa on vähäinen luoto. Vähä Ruokjärven syvin kohta sijaitsee altaan länsiosassa Mustikkasaaren luoteispuolella.
Vähä Ruokjärven ympärillä on useita vakavesiä, lähimpänä Enäjärvi lännessä. Järviä erottava kannas on noin 300 metriä leveä. Pohjoispuolella sijaitsee Kaituri, Lihava ja Laiha sekä koillisessa Iso Ruokjärvi. Vähä Ruokjärvi on muutaman hehtaarin Iso Ruokjärveä laajempi.
Vähä Ruokjärven rannat ovat varsin metsäisiä, peltoa on jonkin verran pohjoisessa ja idässä. Asutusta on melko paljon. Etelärannan Kultamäki kohoaa noin 40 metriä järven pinnan yläpuolelle.
Vähä Ruokjärveen virtaa vettä Laihasta ja Lihavasta, joiden korkeustaso on 0,3–1,5 metriä ylempi. Vähä Ruokjärven itärannalta lähtee laskuoja Ruokjärveen, joka on Iso Ruokjärven kaakkoinen lahti. Iso Ruokjärven korkeustaso on 0,7 metriä Vähä Ruokjärveä alempi.
Vähä Ruokjärvi on rehevähkö ja sen ekologinen tila on hyvä. Vesitilavuus on 1 884 000 kuutiometriä.
Vähä Ruokjärvi (23.074.1.008) kuuluu Hämjoen valuma-alueeseen (23.074), joka on kolmannen jakovaiheen vesistö Karjaanjoen vesistössä (23). Toinen jakovaihe on Nummenjoen valuma-alue (23.07). Hämjoen alueeseen kuuluu kuusitoista vähintään hehtaarin laajuista vakavettä; niiden nimet ovat varsin epätavallisia, kuten Sevolampi, Kivimäen Kaita, Lihava ja Laiha.
Kaitajärvi (Lohja)

Kaitajärvi on karu järvi Lohjan länsiosassa läntisellä Uudellamaalla. Sen pinta-ala on 23,5 hehtaaria. Etäisyys Lohjan keskustasta on 18 kilometriä luoteeseen.
Maantiede.
Kaitajärven pituus lounaasta koilliseen on 1,4 kilometriä. Järvi on varsin tasaleveä, noin 200 metriä, paitsi keskeltä, jossa leveys on noin 100 metriä. Kaitajärven lounaisosassa on nimetön luoto, järven rannoilla on runsaasti pientaloja. Järveen virtaa vähäisiä tulo-ojia, luusua puolestaan sijaitsee järven lounaiskolkassa. Ympärillä on useita vakavesiä, lähimpänä Haarjärvi lännessä, Valkjärvi lounaassa sekä Vähä Heilampi ja Iso Heilampi idässä. Valtatie 1 kulkee noin neljänneskilometri Kaitajärven pohjoispuolitse.
Kaitajärvi (23.074.1.005) kuuluu Hämjoen valuma-alueeseen (23.074), joka on kolmannen jakovaiheen vesistö Karjaanjoen vesistössä (23). Toinen jakovaihe on Nummenjoen valuma-alue (23.07). Hämjoen alueeseen kuuluu kuusitoista vähintään hehtaarin laajuista vakavettä; niiden nimet ovat varsin epätavallisia, kuten Sevolampi, Kivimäen Kaita, Lihava ja Laiha.
Karisjärvi (järvi)

Karisjärvi on matala humusjärvi Karisjärven kylässä Lohjan pohjoisosassa luoteisella Uudellamaalla. Sen pinta-ala on 56 hehtaaria. Etäisyys Lohjan keskustasta on 29 kilometriä pohjoiseen.
Maantiede.
Karisjärven pituus kaakosta luoteeseen on runsaan kilometrin, leveys on 600 metriä. Saaria ei ole. Järveä reunustaa pääosin metsämaa, pohjoisessa ja koillisessa on peltoaukeita. Karisjärveen virtaa Vallinoja etelästä, Karisjärvestä virtaa puro luoteeseen. Runsas kilometri Karisjärvestä pohjoiseen sijaitsee Niemilampi, idässä on Rausjärvi, etelässä Tuhkuri ja Kesola sekä lounaassa Iso Mustalampi.
Asutus kuormittaa Karisjärveä jonkin verran, järven ekologinen tila on tyydyttävä.
Karisjärvi (23.062.1.011) kuuluu Pusulanjärven alueeseen (23.062), joka on kolmannen jakovaiheen vesistö Karjaanjoen vesistössä (23). Toinen jakovaihe on Pusulanjoen alue (23.06). Karisjärvi on Karjaanjoen vesistön läntisiä vakavesiä.
Squanto

Squanto, myös Tisquantum, (k. marraskuussa 1622, Chatham Harbor, Plymouthin siirtokunta) oli pawtuxet-heimoon kuulunut tulkki ja opas.
Squanton intiaaniheimo pawtuxetit asui nykyisen Massachusettsin ja Rhode Islandin seuduilla. Hänen varhaisvuosistaan tiedetään hyvin vähän. Joidenkin lähteiden mukaan George Weymouth olisi vienyt Squanton mukanaan Englantiin vuonna 1605, ja Squanto olisi palannut kotiseudulleen tutkimusmatkailija John Smithin mukana vuosina 1614–1615.
Joka tapauksessa eräs Smithin miehistön jäsen, Thomas Hunt, sieppasi Squanton ja muita intiaaneja, ja vei heidät Espanjaan, Málagan satamaan, myydäkseen heidät orjiksi. Squanto palasi kotiin vuonna 1619. Siellä hän sai kuulla, että koko hänen heimonsa oli kuollut kulkutautiin. Vuonna 1621 englantilaisten siirtolaisten kanssa ystävystynyt abenakien päällikkö Samoset toi Squanton englantilaisten siirtokuntaan. Squanto oli asunut kotiinpaluunsa jälkeen wampanoagien luona, mutta pian hänestä tuli Plymouthin siirtokunnan jäsen. Koska Squanto puhui sujuvasti englantia, teki kuvernööri William Bradford hänestä intiaanilähettiläänsä. Squanto toimi sen jälkeen puritaani-uudisasukkaiden johtajan Edward Winslowin tulkkina, kun tämä neuvotteli wampanoagien päällikön Massasoitin kanssa. Squanto kuoli toimiessaan Bradfordin oppaana tutkimusmatkalla Cape Codin ympäri.
Kultaiset laakerit

Kultaiset laakerit -kirjallisuuspalkinto (Boghandlernes Gyldne Laurbær) on Tanskan kirjakauppiaiden vuosittain myöntämä palkinto.
Lähde
Kesola

Kesola on järvi Lohjan pohjoisosassa luoteisella Uudellamaalla. Sen pinta-ala on 25,5 hehtaaria. Etäisyys Lohjan keskustasta on 26 kilometriä pohjoiseen ja Karkkilasta kuusi kilometriä länteen.
Maantiede.
Kesolan lounais–koillissuuntainen pituus on 1,1 kilometriä. Järvi on saareton ja keskiosastaan huomattavasti leveämpi kuin etelä- ja pohjoisosastaan. Kesolaa reunustaa metsämaa, mutta lähistöllä on myös peltoa, jotka kuormittavat järveä jossain määrin. Kesolan etelärannalta virtaa laskuoja Yrjönselkään, joka sijaitsee noin 200 metriä etelään.
Kesola (23.067.1.011) kuuluu Hirvijoen valuma-alueeseen (23.067), joka on kolmannen jakovaiheen vesistö Karjaanjoen vesistössä (23). Toinen jakovaihe on Pusulanjoen alue (23.06). Kesola on kolmanneksi suurin Hirvijoen alueen 24:stä vähintään hehtaarin laajuisesta vakavedestä; se on Hirvijoen alueen läntisiä järviä.
Fauna Europaea

Fauna Europaea on tieteellisen luokittelun tietokanta, joka käsittää Euroopan alueella elävien monisoluisten eliöiden binomisen nimistön ja levinneisyyden. Eurooppa-neuvosto rahoitti tietokannan perustamiseen tähtäävää projektia vuosina 2000-2004, ja projektia johti Amsterdamin yliopisto. Nykyisin tietokantaa ylläpitää Museum für Naturkunde.
King’s Cross St. Pancrasin tulipalo

King’s Cross St. Pancrasin metroasemalla, joka on Lontoon metron tärkeä solmukohta, sattui 18. marraskuuta 1987 tulipalo, joka vaati 31 kuolonuhria.
Tulipalo sai alkunsa puisesta liukuportaikosta, jonka koneistoon oli pudonnut yhä kytenyt tulitikku. Tuntematon matkustaja oli tiettävästi sytyttänyt sillä savukkeen ja pudottanut sen sitten liukuportaissa. Vaikka Lontoon metrossa oli jo tupakointikielto aiempien tulipalojen takia, sitä ei tarkkaan valvottu. Tulitikku kyti koneistossa ja sytytti siellä olleen kerroksen voiteluainetta ja roskaa. Palo oli aluksi vain pienimuotoinen, eikä siihen kiinnitetty paljoa huomiota. Tulipalo levisi vähitellen ylös liukuportaita, ja noin kello 19:45 se leimahti äkillisesti porraskuilua ylös maanalaiseen asemahalliin, jossa oli tapahtumahetkellä runsaasti ihmisiä.
Leimahduksen syy osoittautui tutkimuksissa vasta, kun tulipalo mallinnettiin matemaattisesti. Syyksi osoittautui kaksi tekijää; ensimmäinen niistä oli Coandă-ilmiö, jonka takia tulipalon kuumentama ilmavirtaus painui puisen liukuportaikon askelmia vasten, ja toinen se, että puiset portaat lopulta lieskahtivat () kuumentumisen seurauksena. Näiden kahden tekijän yhteisvaikutusta, jota ei ollut aiemmin todettu, kutsutaan nykyään "uomailmiöksi" ().
Tulipalon johdosta Lontoon metron puiset liukuportaat korvattiin metallisilla, ja paloturvallisuussäädöksiä uusittiin.
Frank McAvennie

Frank McAvennie (s. 22. marraskuuta 1959 Glasgow) on skotlantilainen jalkapalloilija, pelipaikaltaan hyökkääjä. Hän edusti kotimaassaan St. Mirreniä, Celticiä ja Falkirkia sekä Englannissa West Ham Unitedia kahteen otteeseen yhteensä viisi kautta, Aston Villaa kolmen liigaottelun verran ja Swindon Townia seitsemän liigaottelun verran. Hän voitti Skotlannin liigamestaruuden ja cupin Celticin joukkueessa kaudella 1987–1988; hän teki cupin loppuottelussa kaksi maalia. St. Mirrenille hän teki 135 liigaottelussa 48 maalia, Celticille 85 liigaottelussa 37 maalia ja West Ham Unitedille 153 liigaottelussa 49 maalia, ja ensimmäisellä Englannin-kaudellaan 1985–1986 hän oli 26 maalillaan 1. divisioonan toiseksi paras maalintekijä, edellään vain Gary Lineker.
McAvennie pelasi Skotlannin maajoukkueessa viisi maaottelua ja teki niissä yhden maalin. MM-kilpailuissa 1986 hän pääsi vaihtopelaajana kentälle alkulohko-otteluissa Tanskaa ja Länsi-Saksaa vastaan.
Jalkapallokenttien ulkopuolella McAvennien elämään kuului paljon juhlimista, ja hän jäi huumeidenkin käytöstä kiinni.
Château-Chinon (Ville)

Château-Chinon (Ville) on kunta Ranskassa Nièvren departementissa Burgundi-Franche-Comtén alueella. Se sijaitsee noin 65 kilometriä Neversin kaupungista itään.
Château-Chinon (Ville) on enklaavi, jota ympäröi toinen kunta Château-Chinon (Campagne), lukuun ottamatta kapeata käytävää kunnan länsipuolella.
Historia.
Kaupunki sijaitsee Morvanin massiivin sydämessä. Kaupungilla on pitkä historia. Se on ollut alun perin roomalainen oppidum, ja myöhemmin keskiajalla feodaalilinnan ympärille rakennettu kaupunki. Se oli Ranskan kuningaskunnan ja Burgundin herttuakunnan rajakaupunki, joten se joutui usein hyökkäysten kohteeksi. Kaupungissa on vähän jäljellä vanhaa keskiaikaista rakennuskantaa. Kaupungin portti, "porte Notre-Dame", on rakennettu vuonna 1475 tuhotun linnan kivistä. Vuonna 1981 kaupunki nousi otsikoihin, kun sen pormestarista François Mitterrandista tuli Ranskan presidentti.
Nähtävyyksiä.
Kaupungintalon edustalla olevan suihkulähteen veistoksineen on tehnyt kuvanveistäjät Niki de Saint-Phalle ja Jean Tinguely. 1700-luvulla rakennettu Sainte-Claire -luostari toimii nykyään museokeskuksena. Siellä on pukumuseo ("Musée du Costume"), jossa voi tutustua ranskalaiseen muotiin 1700-luvun lopulta 1900-luvun puoliväliin saakka, sekä Septennat-museo ("Musée du Septennat"), jossa on näytteillä François Mitterrandin saamat viralliset ja henkilökohtaiset lahjat hänen presidenttivuosiltaan 1981-1995.
Luettelo kantakielistä

Kantakieli on jonkin tarkasteltavan kielen varhainen muoto, josta kyseisen kielikunnan nykyiset kielet ovat kehittyneet. Kantakielistä ei juuri koskaan saada suoraa tietoa, vaan ne ovat tutkijoiden tekemiä rekonstruktioita. Ethnologue arvioi vuonna 2016, että maailmassa on 147 kielikuntaa. Määrä on kuitenkin epätarkka, sillä kaikkien kielten keskenäisiä sukulaisuussuhteita ei ole dokumentoitu yhtä tarkasti..
Alla oleva luettelo kantakielistä niiden syntyseudun mukaan
Sangharakshita

Urgyen Sangharakshita (alun perin "Dennis Philip Edward Lingwood"; 1925 Lontoo – 30. lokakuuta 2018 Hereford) oli brittiläinen buddhalainen opettaja ja vaikuttaja. Hän perusti vuonna 1967 Länsimaisen buddhalaisen veljeskunnan ystävät -järjestön, jonka uudeksi nimeksi otettiin vuonna 2010 Triratna-yhteisö.
Sangharakshita kärsi lapsena sydänongelmista, joiden takia vietti paljon aikaa vuoteessaan. Tätä aikaa hän käytti kirjojen lukemiseen, mikä muodosti pohjan hänen kääntymiselleen buddhalaiseksi. Hän palveli brittijoukoissa Aasiassa toisen maailmansodan aikana, mutta päätti jäädä sinne. Hän vannoi valansa noviisina vuonna 1949 ja sai tässä vaiheessa sanskritinkielisen Sangharakshita-nimen, joka merkitsee "henkisen yhteisön suojelemaa". Sangharakshita vannoi täysvalansa theravadamunkkina vuonna 1950. Hän alkoi kuitenkin pettyä jäykkänä ja hierarkkisena pitämäänsä luostarielämään. Intiaan paenneiden tiibetinbuddhalaisten lamojen Sangharakshita sen sijaan koki kohtelevan muita vertaisinaan, mitä hän piti mieluisampana. Intiassa ollessaan Sangharakshita myös työskenteli buddhalaisuuden edistämiseksi maassa B. R. Ambedkarin värväämänä. Ambedkar pyrki käännyttämään daliteja, joiden opettamista Sangharakshita jatkoi Ambedkarin kuoleman jälkeenkin.
Sangharakshita palasi synnyinmaahansa vuonna 1964 ja perusti vuonna 1967 oman, nopeasti laajentuneen liikkeensä. Sangharakshita jäi eläkkeelle 1990-luvulla ja lopulta luopui perustamansa liikkeen johtajuudesta, mutta käytännössä hän pysyi sen merkittävämpänä vaikuttajana. 
Sangharakshita kuoli 30. lokakuuta 2018. Hän oli Triratna-yhteisön tiedotteen mukaan kärsinyt keuhkokuumeesta ja verenmyrkytyksestä. Hänen hautajaisseremonioihinsa osallistui marraskuussa arviolta 1 200–1 400 henkilöä, minkä lisäksi tapahtuma näytettiin nettilähetyksenä. Sangharakshitan jälkeensä jättämään kirjalliseen tuotantoon kuuluu uskonopillisia teoksia, runoutta, muistelmia ja esseitä.
Syytökset väärinkäytöksistä.
Sangharakshita oli opettajana kiistelty hahmo sekä opillisessa mielessä että käytännöiltään. Häntä syytettiin usein seksismistä ja seksuaalisesta hyväksikäytöstä. Vuonna 2017 vastauksena syytöksiin 1970–1980-lukujen aikaisesta hyväksikäytöstä ja misogyniasta Sangharakshita pahoitellen tunnustikin "rikkoneensa buddhalaisia eettisiä periaatteita". Sangharakshitaa on syytetty myös miesten painostamisesta seksisuhteisiin.
Poimu (geologia)

Poimu on geologiassa alkujaan tasaiseen kerrokselliseen tai liuskeiseen rakenteeseen tullut aaltomainen tai kaarella tai mutkalla oleva kohta. Poimu on yleensä deformaation ja jännityksen aikaansaama, jolloin alun perin vaaka-asentoinen tai lähes vaaka-asentoinen kerros on vääntynyt kaarevaksi.
Poimuakseliksi kutsutaan viivaa, jota pitkin poimu kaartuu kaikista voimakkaimmin. Päällekkäiset tasot yhdistämällä poimuakselista saadaan akselitasoksi kutsuttu pinta. Taivevyöhyke on puolestaan akselia hieman laajempi alue, jossa taipuminen on kuitenkin voimakkaampaa kuin poimun kyljillä.
Antikliini on poimu, jossa kerrokset kaartuvat ylöspäin ja jonka maanpintaleikkauksessa keskiosan kerrokset ovat vanhempia kuin reunojen kerrokset. Synkliini on puolestaan vastakkainen poimu eli siinä kaari kartuu aslaspäin ja keskiosassa kerrokset ovat nuorempia kuin poimun reunan kerrokset. Jos kerrosten ikää ei tunneta, käytetään termejä antiformi ja synformi.
Poimujen koko sekä niiden taipumisen suuruus vaihtelee huomattavasti. Osassa kerrostumien mutka on vain juuri ja juuri javaittavissa, mutta joskus poimun kyljet ovat kääntyneet käytännössä rinnakkaisiksi. Kylkien välisen kulmien perusteella poimuja kutsutaan loiviksi, avoimiksi, tiukoiksi ja isokliinisiksi. Viimeksi mainitussa poimussa kyljet ovat samansuuntaiset. Poimu ja sen akselitaso voivat olla pystysuorassa, kallistuneena tai vaaka-tasossa, jolloin puhutaan makaavista poimuista.
Orogeenisissä vyöhykkeissä deformaatio tapahtuu yleensä monessa vaiheessa. Monivaiheisessa poimutuksessa deformaatiota aiheuttavat jännitykset muuttuvat ajan mukana. Eroosiopinnoilla tällainen tapahtuma luo poimuinterferenssikuvion, joissa poimuttuneet kerrokset ovat poimuttuneet uudelleen.
Radek Bejbl

Radek Bejbl (s. 29. elokuuta 1972 Nymburk, Tšekkoslovakia) on tšekkiläinen jalkapalloilija, pelipaikaltaan puolustava keskikenttäpelaaja. Hän pelasi vuosina 1992–2001 Tšekkoslovakian maajoukkueessa kaksi ja Tšekin maajoukkueessa 56 maaottelua. Hän teki Tšekille kolme maaottelumaalia. Hän saavutti EM-hopeaa vuonna 1996.
Bejbl edusti kotimaassaan Slavia Prahaa ja uransa lopulla yhden kauden Slovan Liberecia sekä Espanjassa Atlético Madridia kausina 1996–2000, Ranskassa Lensia kausina 2000–2002 ja Itävallassa Rapid Wieniä kausina 2005–2007. Hän voitti Tšekin mestaruuden vuonna 1996.
Bejbl pelasi EM-kilpailuissa 1996 täydet minuutit Tšekin kaikissa otteluissa lukuun ottamatta välierää, josta hän oli poissa saatuaan aiemmissa otteluissa kaksi varoitusta ja niiden myötä yhden ottelun pelikiellon. Hän teki 2–1-voittomaalin alkulohko-ottelussa Italiaa vastaan. Tšekki saavutti hopeaa hävittyään loppuottelussa jatkoajan kultaisella maalilla Saksalle. EM-kilpailuissa 2000 Bejbl pelasi joukkueensa kaikki kolme ottelua, joista kaksi avauskokoonpanossa.
Uskonto Alankomaissa

Tämä artikkeli käsittelee Alankomaiden uskontoa ja uskonnollisia yhteisöjä. Vuonna 2019 Alankomaiden väestöstä 20,1 % kuului katoliseen kirkkoon, 14,8 % protestanttisiin kirkkoihin, 5 % oli muslimeita ja 5,9 % väestöstä kuului muihin uskontokuntiin. 54,1 prosenttia väestöstä ei kuulunut mihinkään uskontokuntaan.
Kristinusko.
Alankomaiden väestöstä noin 35 prosenttia pitää itseään kristittyinä. Maan suurin uskonnollinen yhteisö on Katolinen kirkko Alankomaissa. Suurimpia protestanttisia yhteisöjä ovat Alankomaiden reformoitu kirkko, baptistit, luterilaiset, anglikaanit ja remonstrantit.
Yleisesti ottaen Alankomaiden yhteiskunta on maallistunut ja kristillisten kirkkojen jäsenmäärä on laskenut. Vuonna 1958 kristillisiin kirkkoihin kuului yli 76 prosenttia väestöstä, kun vuonna 2006 kirkkoihin kuului 30 prosenttia. Vuoden 2018 tienoilla maassa suljettiin keskimäärin kaksi kirkkoa viikossa. Jäsenkato on vaivannut sekä Alankomaiden katolista kirkkoa että Hollannin protestanttikirkkoa. Vuonna 2018 arvioitiin, että katolinen kirkko joutuisi luopumaan noin tuhannesta kirkkorakennuksesta vuoteen 2025 mennessä ja että katolilaisten osuus väestöstä putoaisi silloisesta 23%:sta 16%:iin.
Alankomaissa on kuitenkin alueita, joilla erilaiset reformoidut kirkot ovat edelleen vahvassa asemassa. Näitten pienempien kirkkojen jäsenten jumalanpalvelusaktiivisuus on myöskin esimerkiksi katolilaisia korkeampi. Nämä, kuten esimerkiksi konservatiivinen reformoitu kirkko Gereformeerde Gemeente ovat olleet 1990-luvulta lähtien rakentamassa maahan suuria kirkkorakennuksia, kuten vuonna 1999 Opheusdeniin 2850-paikkaisen kirkon. Vuonna 2018 suunniteltiin maan lounaisosissa sijaitsevassa 7000 asukkaan Yersekeessä 2000-paikkaista kirkkoa, sillä edellistä pidettiin liian pienenä jopa 1400 hengen kokoontuessa sunnuntaisin kyseisessä Gereformeerde Gemeenten seurakunnassa.
Islam.
Muslimien osuus Alankomaiden väestöstä on noin 5 prosenttia. Tilastokeskuksen arvion mukaan muslimeja oli Alankomaissa vuonna 2007 noin 850 000. Muslimiväestöstöstä suuri osa asuu suurimmissa kaupungeissa. Vuonna 2008 valtaosa muslimiväestöstä oli joko turkkilais- tai marokkolaistaustaista. Muut muslimit ovat kotoisin Alankomaiden entisestä siirtomaasta Surinamesta. Maahan on tullut myös turvapaikanhakijoita muslimivaltaisista maista, kuten Iranista, Irakista, Somaliasta ja Bosniasta. Groningenin yliopiston mukaan maassa oli vuonna 2008 arviolta 200 000 uskontoa harjoittavaa muslimia.
Juutalaisuus.
Juutalaisten sosiaalityön järjestön mukaan Alankomaissa on noin 45 000 juutalaista, mutta Stephen Roth Insituten ja Euroopan neuvoston arvion mukaan määrä on lähempänä 30 000:ta. Alle neljännes juutalaisista kuuluu aktiviisiin juutalaisjärjestöihin.
Muut uskonnot.
WRR:n arvion mukaan Alankomaissa on 100 000–215 000 hindua, joista valtaosa on alun perin kotoisin Surinamesta ja noin 10 prosenttia Intiasta. Hinduväestöön kuuluu myös Ugandasta kotoisin olevia henkilöitä sekä hindulaisiin opetuksiin perustuvien vastaavien liikkeiden, kuten Ramakrishnan, Hare Krishnan, Sai Baban ja Oshon jäseniä.
Alankomaiden buddhalaiseen yhteisöön kuuluu noin 17 000 jäsentä.
Lumotut sisaret

Lumotut sisaret () on vuonna 1998 ensi-iltansa saanut yhdysvaltalainen fantasiaelokuva, jonka on ohjannut Griffin Dunne. Elokuva perustuu Alice Hoffmanin vuonna 1995 julkaistuun romaaniin "Noitasisaret". Elokuva kertoo Owensin noitasukuun kuuluvista sisaruksista Sallysta ja Gillianista, jotka kärsivät heidän esiäitiensä jälkeläisilleen langettamasta sukukirouksesta, jonka seurauksena heihin rakastuvat miehet kuolevat nuorina. 
Vastaanotto.
"Lumotut sisaret" ei ollut lipunmyyntimenestys ilmestyessään elokuvateattereissa, kun sen lipunmyynti oli kotimaassaan 46 miljoonaa dollaria verrattuna elokuvan 75 miljoonan dollarin budjettiin. Lisäksi kriitikoiden arvosanoja keräävä Metacritic on antanut elokuvalle 22 kriitikon arvion perusteella arvosanan 46/100 ja Rotten Tomatoes sivuston arvosana elokuvalle on 22%, joka perustuu 93 arvioon.
Oseanian kielet

Oseanian kielet on nimitys maantieteellisesti samalla alueella, Oseaniassa, puhuttaville kielille. Yksittäisten kielten määrä keskittyy Uuden-Guinean saarelle, jossa puhutaan arviolta 800 kieltä; eniten koko maailmassa yhdellä yhtenäisellä alueella.
Oseanian kielet jaetaan kolmeen erilliseen ryhmään:
Lisäksi alueella puhutaan entisten siirtomaaisäntien kieliä kuten englantia ja ranskaa. Nämä ovat myös edesauttaneet useampien pidgin- ja kreolikielten syntymistä (esim. norfuk, bislama, chavacano, Tok-pisin Ja saksankielinen kreolikieli, Userdeutsch) . Alueelle muuttaneiden ihmisten mukana ovat tulleet myös mm. italian ja kiinan kielet..
Jalkapallon Euroopan-mestaruuskilpailujen 2020 kokoonpanot

Tämä sivu esittelee vuoden 2020 EM-kilpailujen osallistujajoukkueiden kokoonpanot. Joukkueiden kapteenit on merkitty -merkillä.
Mahdollisten koronavirustartuntojen ja niistä seuraavien karanteenien aiheuttaman pelaajapulan ehkäisemiseksi joukkueisiin saa nimetä 23 pelaajan sijasta 26 pelaajaa. Jokainen joukkue saa kuitenkin nimetä ottelupöytäkirjaan vain 23 pelaajaa, mikä on sama määrä kuin aikaisempina vuosina. 
Lohko A.
Italia.
2. kesäkuuta 2021 nimetty 26 pelaajan lopullinen kokoonpano. 7. kesäkuuta Matteo Pessina nimettiin loukkaantuneen Stefano Sensin tilalle.
Sveitsi.
31. toukokuuta 2021 nimetty 26 pelaajan lopullinen kokoonpano.
Turkki.
1. kesäkuuta 2021 nimetty 26 pelaajan lopullinen kokoonpano.
Wales.
31. toukokuuta 2021 nimetty 26 pelaajan lopullinen kokoonpano.
Lohko B.
Belgia.
17. toukokuuta 2021 nimetty lopullinen 26 pelaajan kokoonpano.
Suomi.
1. kesäkuuta 2021 nimetty lopullinen 26 pelaajan kokoonpano. 3. kesäkuuta Nicholas Hämäläinen nimettiin loukkaantuneen Sauli Väisäsen tilalle.
Tanska.
25. toukokuuta 2021 nimetty lopullinen 26 pelaajan kokoonpano.
Venäjä.
2. kesäkuuta 2021 nimetty ja myöhemmin muutettu 26 pelaajan lopullinen kokoonpano.
Lohko C.
Alankomaat.
26. toukokuuta 2021 nimetty lopullinen 26 pelaajan kokoonpano.
Itävalta.
24. toukokuuta 2021 nimetty lopullinen 26 pelaajan kokoonpano.
Ukraina.
1. kesäkuuta 2021 nimetty ja myöhemmin muutettu 26 pelaajan lopullinen kokoonpano.
Lohko D.
Englanti.
1. kesäkuuta 2021 nimetty ja myöhemmin muutettu 26 pelaajan lopullinen kokoonpano.
Kroatia.
17. toukokuuta 2021 nimetty 26 pelaajan lopullinen kokoonpano.
Skotlanti.
19. toukokuuta 2021 nimetty 26 pelaajan lopullinen kokoonpano.
Tšekki.
25. toukokuuta 2021 nimetty 26 pelaajan lopullinen kokoonpano.
Lohko E.
Espanja.
24. toukokuuta 2021 nimetty 24 pelaajan lopullinen kokoonpano.
Puola.
17. toukokuuta 2021 nimetty 26 pelaajan lopullinen kokoonpano.
Ruotsi.
18. toukokuuta 2021 nimetty ja 31. toukokuuta muutettu 26 pelaajan lopullinen kokoonpano.
Slovakia.
2. kesäkuuta 2016 nimetty 26 pelaajan lopullinen kokoonpano.
Lohko F.
Portugali.
20. toukokuuta 2021 nimetty ja myöhemmin muutettu 26 pelaajan lopullinen kokoonpano.
Ranska.
18. toukokuuta 2021 nimetty 26 pelaajan lopullinen kokoonpano.
Saksa.
19. toukokuuta 2021 nimetty 26 pelaajan lopullinen kokoonpano.
Unkari.
1. kesäkuuta 2021 nimetty 26 pelaajan lopullinen kokoonpano. 16. kesäkuuta 2021 Dániel Gazdag jätti joukkueen loukkaantumisen takia.
Stephen Chow Sau-yan

Stephen Chow Sau-yan S.I. (; s. 7. elokuuta 1959 Hongkong) on kiinalainen roomalaiskatolinen piispa. Hänet vihki papiksi Hongkongin hiippakuntaan John Baptist Wu Cheng-chung 16. heinäkuuta 1994. Hänet nimitettiin Hongkongin hiippakunnan johtoon 17. toukokuuta 2021.
Demokraattinen puolue (Turkki)

Demokraattinen puolue (turk. "Demokrat Parti"), lyh. DP) on turkkilainen keskusta-oikeistolainen puolue, jonka puheenjohtajana toimii Gültekin Uysal. Puolueen logo on hevonen.
DP perustettiin ensimmäisen kerran vuonna 1946. Perustajia olivat Celâl Bayar, Fuad Köprülü, Refik Koraltan ja Adnan Menderes. Politiikan ja talouden liberalisointia ajanut DP nousi Turkissa valtaan vuonna 1950 järjestetyissä vapaissa vaaleissa suurella ääntenenemmistöllä. Se hallitsi Turkkia koko 1950-luvun. DP kiellettiin vuoden 1960 vallankaappauksen jälkeen. Vuonna 2007 puolue perustettiin uudelleen, kun Isänmaapuolue (ANAP) ja Oikea tie -puolue (DYP) yhdistettiin. Myöhemmin Isänmaapuolue kuitenkin vetäytyi yhteistyöstä.
Nikon D300

Nikon D300 on Nikonin 23. elokuuta 2007 julkistama digitaalinen järjestelmäkamera, jossa on 12,2 megapikselin APS-C-kokoinen CMOS-kenno. Kamerassa on kolmen tuuman näyttö ja kameralla pystyy kuvaamaan kuusi kuvaa sekunnissa.
Kameran edeltäjä on Nikon D200 ja seuraaja Nikon D300S.
Karisjärvi

Karisjärvi voi tarkoittaa seuraavia:
Ghassan Kanafani

Ghassan Kanafani (1936 Akko, Mandaatti-Palestiina – 1972 Beirut, Libanon) oli palestiinalainen kirjailija ja terroristijärjestö PFLP:n puhemies.
Kanafani oli vuodesta 1960 Beirutissa ilmestyvän "al-Muharrir"-lehden päätoimittaja. Liityttyään 1967 Palestiinan vapautuksen kansanrintamaan hän oli sen pää-äänenkannattajan "al-Hadafin" toimittaja. Hän kirjoitti kantaa ottavia poliittisia novelleja ja pienoisromaaneja. Hän kirjoitti arabiaksi.
Kananfanin tekstit ovat merkittävintä modernia palestiinalaista, jopa arabiankielistä, kirjallisuutta.
Kanafani kuoli Israelin tiedustelupalvelun Mossadin hänen autoonsa asentaman pommin räjähtäessä. Räjähdyksessä kuoli myös hänen 17-vuotias sisarentyttärensä. Israelin mukaan se oli kosto Lyddan lentoasemalle tehdystä hyökkäyksestä, johon Kanafani ei kuitenkaan suoranaisesti liittynyt. Kanafani esiintyi valokuvassa verilöylyn toteuttajien kanssa juuri ennen sitä. Hän myös puolusti verilöylyssä käytettyjä taktiikoita ennen salamurhaansa.
Dear Evan Hansen

Dear Evan Hansen on vuonna 2021 ensi-iltansa saanut yhdysvaltalainen musikaalielokuva, jonka on ohjannut Stephen Chbosky. Elokuva perustuu Benj Pasekin ja Justin Paulin samannimiseen Broadway-musikaaliin vuodelta 2015. Elokuva kertoo yksinäisestä lukiolaispojasta Evan Hansenista, joka kirjoittaa itselleen kirjeitä. Yksi kirjeistä päätyy Evanin luokkakaverin Connorin käsiin, joka tekee itsemurhan. Evanin itselleen kirjoittama kirje tulkitaan Connorin itsemurhakirjeeksi Evanille ja Evan päätyy monimutkaiseen valheiden kierteeseen. Elokuvan nimiosassa on Ben Platt, joka uusii roolinsa Broadway-musikaalista. Elokuvan muissa pääroleissa esiintyvät Kaitlyn Dever, Amandla Stenberg, Nik Dodani, Colton Ryan, Danny Pino, Julianne Moore ja Amy Adams.
Elokuva sai ensi-iltansa Yhdysvalloissa 24. syyskuuta 2021.
Petr Kouba

Petr Kouba (s. 28. tammikuuta 1969 Praha, Tšekkoslovakia) on tšekkiläinen jalkapalloilija, pelipaikaltaan maalivahti. Hän pelasi vuosina 1991–1993 Tšekkoslovakian maajoukkueessa 14 ja vuosina 1994–1998 Tšekin maajoukkueessa 26 maaottelua. Hän saavutti EM-hopeaa vuonna 1996. Hänet valittiin Tšekin vuoden jalkapalloilijaksi vuonna 1993.
Kouba edusti kotimaassaan Bohemians Prahaa, Sparta Prahaa, Viktoria Žižkovia ja Jablonecia sekä Espanjassa Deportivo de La Coruñaa kausina 1996–1997 ja 1998–2001 ja Saksassa Kaiserslauternia syksyn 1997, mutta hän pääsi pelaamaan Espanjan La Ligassa vain kuusi ottelua eikä kertaakaan Saksan Bundesliigassa. Hän voitti Sparta Prahan joukkueessa Tšekkoslovakian mestaruuden vuosina 1991 ja 1993 sekä Tšekin mestaruuden vuosina 1994 ja 1995. Deportivo de La Coruña voitti Espanjan mestaruuden Kouban kuuluessa joukkueeseen vuonna 2000.
Kouba pelasi EM-kilpailuissa 1996 Tšekin kaikissa otteluissa ykkösmaalivahtina täydet minuutit. Välieräottelu Ranskaa vastaan ratkesi rangaistuspotkukilpailussa, jossa Kouba torjui kuudentena ranskalaisena vuorossa olleen Reynald Pedrosin laukauksen. Tšekki saavutti hopeaa hävittyään loppuottelussa jatkoajan kultaisella maalilla Saksalle.
Christian Neureuther

Christian Neureuther (s. 28. huhtikuuta 1949) on saksalainen, vuosina 1969–1981 maailmancupissa kilpaillut alppihiihtäjä. Hän menestyi parhaiten pujottelussa, jossa hän voitti kuusi maailmancupin osakilpailua ja sijoittui olympialaisissa kahdesti viidenneksi.
Neureuther kilpaili arvokisoissa ensimmäisen kerran Sapporon olympialaisissa 1972, ja siellä hän sijoittui pujottelussa 11:nneksi ja keskeytti suurpujottelukilpailun ensimmäisellä kierroksella. Innsbruckin olympialaisissa 1976 hän sijoittui pujottelussa viidenneksi yli kaksi sekuntia pronssimitalistille hävinneenä ja suurpujottelussa 30:nneksi. Garmisch-Partenkirchenin MM-kilpailuissa 1978 hän sijoittui pujottelussa kuudenneksi. Lake Placidin olympialaisissa 1980 hän oli pujottelussa viides 0,08 sekunnin päässä mitalisijasta.
Neureuther voitti urallaan kuusi maailmancupin pujottelun osakilpailua, joista kaksi tammikuussa 1973, kaksi tammikuussa 1974 ja kaksi tammikuussa 1979. Hän ylsi kolmen parhaan joukkoon 20 kertaa, ensimmäisen kerran tammikuussa 1971 ja viimeisen kerran helmikuussa 1980. Maailmancupin kokonaiskilpailussa hän sijoittui parhaimmillaan neljänneksi kaudella 1972–1973, kahdeksanneksi kaudella 1970–1971 ja yhdeksänneksi kaudella 1973–1974. Pujottelun maailmancupissa hän sijoittui toiseksi kausina 1972–1973 ja 1973–1974 edellään molemmilla kerroilla Italian Gustav Thöni.
Neureuther avioitui alppihiihdon olympiavoittaja Rosi Mittermaierin kanssa. Heidän lapsistaan poika Felix menestyi myös alppihiihtäjänä ja tytär Ameli on työskennellyt muotisuunnittelijana.
Michael Lewis

Michael Lewis on yhdysvaltalainen kirjailija, joka kirjoittaa talous- ja urheiluaiheisia tietokirjoja.
Lewisin kirjoista on tehty kolme elokuvasovitusta: "Elämä pelissä" (2009), "Moneyball" (2011) ja "The Big Short" (2015).
Orhan Veli Kanık

Orhan Veli Kanık, usein Orhan Veli, (1914 Konstantinopoli, Turkki – 1950 Istanbul, Turkki) oli turkkilainen runoilija ja kääntäjä, uuden turkkilaisen runouden suunnannäyttäjä. Kanık yhdisti kansankieltä uudenaikaisiin, paikoin surrealistisiin, aineksiin niukkapiirteiseksi runoudeksi. Yhdessä Oktay Rifatin ja Melih Cevdet Andayn kanssa Kanık perusti 1941 Garip-liikkeen, jonka ansiota modernin lyriikan läpimurto on turkkilaisessa lyriikassa.
Orhan Veli kuoli pudottuaan juovuksissa kadussa olleeseen monttuun.
Etyylibutyyliketoni

Etyylibutyyliketoni eli 3-heptanoni on ketoneihin kuuluva orgaaninen yhdiste, jonka molekyylikaava on C7H14O. Se on väritön tai aavistuksen kellertävä neste, jolla on hedelmäinen tuoksu. Se liukenee niukasti veteen, mutta helposti useisiin orgaanisiin liuottimiin.
Sitä käytetään parfyymeissa ja hajusteissa, liuottimena selluloosalle, nitroselluloosalle ja vinyylihartseille, sekä orgaanisten synteesien lähtöaineena.
Valmistus.
Etyylibutyyliketonia valmistetaan antamalla propanaalin reagoida metyylietyyliketonin kanssa. Kondensaatioreaktiossa syntyy hepta-3-en-3-onia, joka vedytetään etyylibutyyliketoniksi.
CH3CH2CHO + CH3C(O)CH2CH3 → CH3CH2C(O)CHCHCH2CH3 + H2O
CH3CH2C(O)CHCHCH2CH3 + H2 → CH3CH2C(O)CH2CH2CH2CH3